Keywords

Summary



Keywords

1. Prejudiciálne otázky – Právomoc Súdneho dvora – Hranice – Zaradenie tovarov do položiek Spoločného colného sadzobníka

(Článok 267 ZFEÚ)

2. Spoločný colný sadzobník – Položky sadzobníka – Obrazovky schopné reprodukovať údaje pochádzajúce zo stroja na automatické spracovanie údajov, ako aj zložené videosignály – Zaradenie do podpoložky 8471 60 90 alebo do podpoložky 8528 21 90 kombinovanej nomenklatúry – Podmienky – Posúdenie vnútroštátnym súdom na základe objektívnych znakov a vlastností uvedených vo vysvetlivkách týkajúcich sa harmonizovaného systému

(Nariadenie Rady č. 2658/87, príloha I)

3. Spoločný colný sadzobník – Zaradenie tovarov – Nariadenie č. 754/2004 – Absencia retroaktívneho účinku

(Nariadenie Komisie č. 754/2004)

Summary

1. Pozri text rozhodnutia.

(pozri body 32, 33)

2. Na účely colného zaradenia v rámci kombinovanej nomenklatúry uvedenej v prílohe I nariadenia č. 2658/87 o colnej a štatistickej nomenklatúre a o Spoločnom colnom sadzobníku v znení, ktoré vyplýva z nariadenia č. 2388/2000, nariadenia č. 2031/2001, nariadenia č. 1832/2002 a nariadenia č. 1789/2003, farebných plazmových obrazoviek s rozmermi zodpovedajúcimi uhlopriečke 106,6 cm, vybavených dvomi reproduktormi a diaľkovým ovládačom a už vopred vybavených prístupom určeným na vloženie videokarty, treba zohľadniť ich vlastné určenie, ktoré spočíva v reprodukovaní jednak signálov pochádzajúcich zo stroja na automatické spracovanie údajov a jednak zložených videosignálov. Také obrazovky sa majú zaradiť do podpoložky 8471 60 90 kombinovanej nomenklatúry, ak ich výlučné alebo hlavné použitie je v systéme automatického spracovania údajov v zmysle poznámky 5 B písm. a) ku kapitole 84 kombinovanej nomenklatúry, alebo v opačnom prípade do podpoložky 8528 21 90 tejto nomenklatúry, čo prináleží určiť vnútroštátnemu súdu na základe objektívnych vlastností uvedených obrazoviek, a konkrétne tých, ktoré sú uvedené vo vysvetlivkách k položke 8471 harmonizovaného systému zavedeného Medzinárodným dohovorom o harmonizovanom systéme opisu a číselného označovania tovaru a jeho protokolom o zmene, najmä v bodoch 1 až 5 časti kapitoly I D tohto harmonizovaného systému, ktorá sa zaoberá zobrazovacími jednotkami automatických zariadení na spracovávanie údajov.

Len schopnosť reprodukovať obrazy prichádzajúce z iných zdrojov ako zo stroja na automatické spracovanie údajov nemôže sama osebe vylučovať zaradenie obrazovky do položky 8471 kombinovanej nomenklatúry, keďže znenie poznámky 5 B písm. a) ku kapitole 84 kombinovanej nomenklatúry poukazuje na jednotky, ktorých „základné alebo hlavné“ použitie je v systéme automatického spracovania údajov. Z uvedených bodov vysvetliviek týkajúcich sa položky 8471 vyplýva, že monitory, ktorých hlavné použitie je v systéme automatického spracovania údajov, môžu byť identifikované popri tom, že sú vybavené vhodnou prípojkou na prepojenie so systémami na automatické spracovanie údajov, aj pomocou ďalších technických vlastností, napríklad vďaka tomu, že sú skonštruované na prácu zblízka, nevedia reprodukovať televízne signály, majú slabšie elektromagnetické vyžarovanie, rozstup ich obrazových bodov (pixelov) sa začína od 0,41 mm pri strednom rozlíšení, ktorý sa s narastajúcim rozlíšením znižuje, šírka pásma je 15 MHz a viac, a aj na základe skutočnosti, že konfigurácia pixelov na obrazovke je menšia ako pri videomonitoroch patriacich do položky 8528 harmonizovaného systému opisu a číselného označovania tovaru, zatiaľ čo konvergencia prvých monitorov je silnejšia ako konvergencia videomonitorov.

(pozri body 49, 51, 54, bod 1 výroku)

3. Nariadenie č. 754/2004 o zatrieďovaní určitého tovaru do kombinovanej nomenklatúry sa nemôže uplatniť retroaktívne.

Nijaký údaj, ktorý by sa nachádzal v odôvodnení tohto nariadenia, v jeho ustanoveniach alebo jeho prílohe, nenasvedčuje tomu, že by sa toto nariadenie malo uplatňovať retroaktívne.

(pozri body 57, 59, bod 2 výroku)